Ηλικιωμένος έχασε τη ζωή του ενώ περίμενε στην ουρά υποκαταστήματος τράπεζας στη Θεσσαλονίκη.

Ο άτυχος άντρας ηλικίας περίπου 70 ετών ερίμενε, όπως χιλιάδες άλλοι φορολογούμενοι σήμερα ανά την Ελλάδα, σε υποκατάστημα της Εθνικής Τράπεζας στην οδό Γρ. Λαμπράκη, στην Τούμπα Θεσσαλονίκης, όπου επρόκειτο να πραγματοποιήσει συναλλαγή.

Σύμφωνα με αυτόπτες μάρτυρες, αισθάνθηκε δυσφορία και λιποθύμησε. Αμέσως ειδοποιήθηκε το ΕΚΑΒ, το οποίο τον παρέλαβε και τον μετέφερε στο νοσοκομείο Παπανικολάου. Εκεί, όμως, παρά τις προσπάθειες των γιατρών να τον επαναφέρουν, ο ηλικιωμένος δεν άντεξε και κατέληξε.

Για το περιστατικό έχει ενημερωθεί και η εισαγγελία Πρωτοδικών Θεσσαλονίκης.

Σε δήλωσή του στο ΑΜΠΕ ο εκπρόσωπος Τύπου της Εθνικής Τράπεζας Δημήτρης Σπυρόπουλος ανέφερε σχετικά με το θάνατο τυ 70χρονου ότι «αμέσως μετά την είσοδό του σε κατάστημα της τράπεζας, στη Θεσσαλονίκη, κάθισε στο καθιστικό της αίθουσας συναλλαγών, προκειμένου να μην περιμένει όρθιος στην «ουρά». Δέκα λεπτά αργότερα λιποθύμησε, δόθηκε αμέσως εντολή να αδειάσει το κατάστημα και ταυτόχρονα ειδοποιήθηκε το ΕΚΑΒ, το οποίο έφθασε άμεσα, προκειμένου να τον μεταφέρει στο νοσοκομείο».

Τ. Κουίκ: Θάνατος στην ουρά για τον ΕΝΦΙΑ

Άμεση ήταν η τοποθέτηση του εκπροσώπου των Ανεξάρτητων Ελλήνων Τέρενς Κουίκ. «Μετά τις αυτοκτονίες των συνανθρώπων μας, εξαιτίας της μνημονιακής πολιτικής της συγκυβέρνησης Νέας Δημοκρατίας - ΠΑΣΟΚ, μετά το θάνατο εργαζόμενου στη ΔΕΗ Πάτρας, ο οποίος δεν άντεξε πολίτη να τον παρακαλά για ρύθμιση, ήρθε τώρα και ο θάνατος συμπολίτη μας στην «ουρά» για να πληρώσει τον ΕΝΦΙΑ. Ο ελληνικός λαός δεν αντέχει άλλο, εκλογές χθες» ανέφερε.

Newsroom naftemporiki.gr με πληροφορίες από ΑΜΠΕ